b'\n_START_ARTICLE_\nLaoso transportas\n_START_SECTION_\nGele\xc5\xbeinkeliai\n_START_PARAGRAPH_\nLaose yra vienas trumpas gele\xc5\xbeinkelio ruo\xc5\xbeas._NEWLINE_2007 m. saus\xc4\xaf buvo prad\xc4\x97ta tiesti 3,5 km ilgio siaurojo gele\xc5\xbeinkelio (b\xc4\x97gi\xc5\xb3 plotis apie 1 m) at\xc5\xa1aka nuo Tailando - Laoso draugyst\xc4\x97s tilto link keleivi\xc5\xb3 ir krovini\xc5\xb3 terminalo Laose. Bandomasis va\xc5\xbeiavimas \xc4\xafvyko 2008 m. liepos 4 d., o 2009 m. kovo 9 d. Tailando princes\xc4\x97 Maha Chakri Sirindhorn paskelb\xc4\x97 linij\xc4\x85 atidaryta. Ateityje planuojama gele\xc5\xbeinkelio ruo\xc5\xbe\xc4\x85 prat\xc4\x99sti iki u\xc5\xbe 12 km esan\xc4\x8dios sostin\xc4\x97s Vientiano._NEWLINE_Be Tailando, Laosas neturi jung\xc4\x8di\xc5\xb3 gele\xc5\xbeinkeliu su kitomis kaimynin\xc4\x97mis valstyb\xc4\x97mis. Visgi svarstomi planai ateityje nutiesti gele\xc5\xbeinkelio linij\xc4\x85 \xc4\xaf Ha Tinh provincij\xc4\x85 Vietname. Visos Laoso kaimyn\xc4\x97s naudoja tok\xc4\xaf pat\xc4\xaf siaur\xc4\x85j\xc4\xaf gele\xc5\xbeinkel\xc4\xaf, \xc4\xafskaitant ir Kinij\xc4\x85 iki Junanio provincijos._NEWLINE_Anks\xc4\x8diau Laose yra buv\xc4\x99s trumpas gele\xc5\xbeinkelio tiltas per Mekong\xc4\x85, naudotas transportavimui per up\xc4\x99.\n_START_SECTION_\nLaivyba\n_START_PARAGRAPH_\nMekongo upe bei jos intakais besidriekiantys laivybiniai keliai Laose yra 4 587 km ilgio. Be to, \xc5\xa1alyje yra dar 2 897 km laivybini\xc5\xb3 keli\xc5\xb3, pritaikyt\xc5\xb3 nedideliems laiveliams, kuri\xc5\xb3 grimzl\xc4\x97 yra iki 0,5 m._NEWLINE_Laoso valstybei priklauso 1 j\xc5\xabrinis prekybinis laivas, kurio talpa yra 2 370 ton\xc5\xb3.\n_START_SECTION_\nNaftotiekis\n_START_PARAGRAPH_\nLaose yra 136 km ilgio vamzdynas, kuriuo gali b\xc5\xabti transportuojami naftos produktai.\n_START_SECTION_\nOro uostai\n_START_PARAGRAPH_\nLaose yra 52 oro uostai, i\xc5\xa1 kuri\xc5\xb3 9 turi gr\xc4\xafstus nusileidimo takus. I\xc5\xa1 j\xc5\xb3 ilgiausi\xc4\x85 nusileidimo tak\xc4\x85 turi Vatai tarptautinis oro uostas (ilgesnis nei 2 438 m). Keturi\xc5\xb3 oro uost\xc5\xb3 tak\xc5\xb3 ilgis yra nuo 1 524 iki 2 437 m, likusi\xc5\xb3 keturi\xc5\xb3 - 914 - 1 523 m._NEWLINE_Ilgiausias negr\xc4\xafstas nusileidimo takas vir\xc5\xa1ija 1 524 m, dar 17 oro uost\xc5\xb3 turi takus nuo 914 iki 1 523 m. Likusi\xc5\xb3 25 oro uost\xc5\xb3 tak\xc5\xb3 ilgis nevir\xc5\xa1ija 914 m.'